**PREDBEŽNÁ INFORMÁCIA**

**(podľa § 9 zákona č. 400/2015 Z. z. o tvorbe právnych predpisov a**

**o Zbierke zákonov Slovenskej republiky a o zmene a doplnení niektorých zákonov)**

1. **Pripravovaný právny predpis:**

Návrh zákona, ktorým sa mení a dopĺňa zákon č. 218/2013 Z. z. o núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov v znení neskorších predpisov (ďalej len „návrh zákona“).

1. **Základné ciele právnej úpravy:**

Základným cieľom návrhu zákona je upresniť postup uzatvárania zmluvy o zabezpečení udržiavania núdzových zásob (ďalej len „Zmluva“) podľa § 4 zákona č. 218/2013 Z. z. o núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov v znení neskorších predpisov (ďalej len „zákon č. 218/2013 Z. z.“). Doterajšia aplikačná prax ukázala v ojedinelých prípadoch komplikácie pri vynucovaní zákonných a zmluvných povinností niektorých vybraných podnikateľov, ktorí neplnili svoje povinnosti podľa zákona č. 218/2013 Z. z. a Zmluvy uzatvorenej s Agentúrou. Právna úprava podľa návrhu zákona umožní Agentúre uzatvárať Zmluvu iba s tými vybranými podnikateľmi, ktorí voči nej nemajú žiadne nesplatené záväzky. S vybranými podnikateľmi, ktorí si neplnili svoje povinnosti zo Zmluvy, bude možné vypovedať Zmluvu, čo bude pre nich mať príslušné následky podľa zákona č. 218/2013 Z. z.

Návrh zákona obsahuje aj legislatívno-technické úpravy súvisiace s aktualizáciou kódov kombinovanej nomenklatúry colného sadzobníka v prípade zmeny týchto kódov podľa európskej legislatívy a úpravu niektorých odkazov v poznámkach pod čiarou.

1. **Zhodnotenie súčasného stavu:**

Zákon zaviedol v roku 2013 úplne nový systém udržiavania núdzových zásob v Slovenskej republike. Nový systém sa osvedčil ako vhodný pre podmienky Slovenskej republiky, v dôsledku čoho Slovenská republika plní všetky svoje medzinárodné záväzky v oblasti ropnej bezpečnosti pri zachovaní trvalo udržateľného financovania nezávislého od štátneho rozpočtu. Udržiavanie núdzových zásob zabezpečuje Agentúra, pričom financovanie udržiavania núdzových zásob je zabezpečené prostredníctvom výberu platieb od vybraných podnikateľov na základe Zmluvy.

Doterajšia aplikačná prax však ukázala potrebu úpravy niektorých ustanovení zákona podľa bodu 2, predovšetkým v oblasti vzťahu Agentúry a vybraných podnikateľov pri uzatváraní Zmluvy.

Potreba úpravy ďalších ustanovení v rámci návrhu Zákona vyplýva z aplikačnej praxe.

1. **Spôsob zapojenia verejnosti do prípravy právneho predpisu:**

Príprava návrhu zákona bude prebiehať formou výmeny informácií a konzultácií prostredníctvom elektronickej komunikácie a v prípade potreby aj osobnými rokovaniami so subjektmi, ktoré prejavia záujem o spoluprácu pri príprave novej právnej úpravy, s cieľom zabezpečiť úzku súčinnosť a spoluprácu so zainteresovanými stranami v predmetnej oblasti.

Verejnosť sa môže zapojiť do prípravy právneho predpisu formou zasielania podnetov,
či návrhov v intenciách vecného zamerania podľa bodu 2. Lehota na vyjadrenie je do 8.1.2021.

Kontaktné údaje:

Správa štátnych hmotných rezerv Slovenskej republiky

Pražská 29

Bratislava 821 08

email: pavla.tancibokova@reserves.gov.sk

1. **Predpokladaný termín začatia pripomienkového konania:**

február 2021